<?xml version="1.0" encoding="utf-8"?><!DOCTYPE html PUBLIC "-//W3C//DTD XHTML 1.1//EN" "http://www.w3.org/TR/xhtml11/DTD/xhtml11.dtd">

<html lang="zh-Hant" xml:lang="zh-Hant" xmlns="http://www.w3.org/1999/xhtml"><head><link href="../Styles/page_styles.css" rel="stylesheet" type="text/css"/><link href="../Styles/stylesheet.css" rel="stylesheet" type="text/css"/><title>資治通鑑-卷第二百八十八・後漢紀三・高祖睿文聖武昭肅孝皇帝下・隱皇帝上</title><meta content="width=device-width initial-scale=1" name="viewport"/><script src="../Styles/main.js" type="text/javascript"></script></head><body><div id="text">
<h1><span class="section" id="title-1"><span data-head-description="" data-head-level="h2" data-head-title="後漢紀三">後漢紀三</span></span></h1>
<p id="p0"><a class="gg-link" href="#p0" onclick="return changeColor(this);"></a><span class="jiazhu">起著雍涒灘<span class="biaozhusup" data-rel="">（戊申）</span>三月，盡屠維作噩<span class="biaozhusup" data-rel="">（己酉）</span>，凡一年有奇。</span></p>
<hr/>
<h5><span class="section" id="title-2"><span data-head-description="" data-head-level="h3" data-head-title="高祖睿文聖武昭肅孝皇帝下">高祖睿文聖武昭肅孝皇帝下</span></span></h5>
<div class="yt" id="y948"><p class="strong" id="p1"><a class="gg-link" href="#p1" onclick="return changeColor(this);"></a><span class="section" id="title-3"><span data-head-description="高祖睿文聖武昭肅孝皇帝下" data-head-level="h4" data-head-title="乾祐元年">乾祐元年</span></span><span class="biaozhusup" data-rel="">（戊申、九四八年）</span></p></div>
<p class="em2 strong" id="p2"><a class="gg-link" href="#p2" onclick="return changeColor(this);"></a><span class="yinwen">1</span>三月，丙辰，史弘肇起復，加兼侍中。</p>
<p class="em2 strong" id="p3"><a class="gg-link" href="#p3" onclick="return changeColor(this);"></a><span class="yinwen">2</span>侯益家富於財，厚賂執政及史弘肇等，由是大臣爭譽之。<span class="jiazhu">執政，謂蘇逢吉、楊邠等，皆當時大臣也。譽，音余。</span>丙寅，以益兼中書令，行開封尹。<span class="jiazhu">行者，行尹事，未正除也。</span></p>
<p class="em2 strong" id="p4"><a class="gg-link" href="#p4" onclick="return changeColor(this);"></a><span class="yinwen">3</span>改廣晉<span class="jiaozhusup">〔章：十二行本「晉」下有「府」字；乙十一行本同。〕</span>爲大名府，<span class="jiazhu"><span class="shu-ming">左傳</span>：晉卜偃曰：<span class="yinhao">「魏，大名也。」</span>取以名府。</span>晉昌軍爲永興軍。<span class="jiazhu">以革晉命，故改廣晉與晉昌。</span></p>
<p class="em2 strong" id="p5"><a class="gg-link" href="#p5" onclick="return changeColor(this);"></a><span class="yinwen">4</span>侯益盛毀王景崇於朝，言其恣橫。<span class="jiazhu">侯益以王景崇欲殺己，幸免而歸朝，故毀之。橫，戶孟翻。</span>景崇聞益尹開封，知事已變，內不自安，且怨朝廷。<span class="jiazhu">怨朝廷不能體先帝遺旨，反聽侯益之讒也。</span>會詔遣供奉官王益如鳳翔，徵趙匡贊牙兵詣闕，趙思綰等甚懼，<span class="jiazhu">趙思綰，趙匡贊牙校也，見上卷。</span>景崇因以言激之。思綰途中謂其黨常彥卿曰：<span class="yinhao">「小太尉已落其手，<span class="jiazhu">趙思綰等本趙延壽部曲，故呼匡贊爲小太尉，言匡贊入朝爲已落漢人之手也。</span>吾屬至京師，幷死矣，柰何？」</span>彥卿曰：<span class="yinhao">「臨機制變，子勿復言！」</span><span class="jiazhu">復，扶又翻。</span></p>
<p class="em2 strong" id="p6"><a class="gg-link" href="#p6" onclick="return changeColor(this);"></a>癸酉，至長安，永興節度副使安友規、巡檢喬守溫出迎王益，置酒於客亭。<span class="jiazhu">諸州鎭皆有客亭，以爲迎送宴餞之所。</span>思綰前白曰：<span class="yinhao">「壕寨使已定舍館於城東。<span class="jiazhu">壕寨使，掌營造浚築及次舍下寨。</span>今將士家屬皆在城中，<span class="jiazhu">趙思綰部兵先從趙匡贊鎭長安，故家屬在城中。</span>欲各入城挈家詣城東宿。」</span>友規等然之。時思綰等皆無鎧仗，旣入西門，有州校坐門側，思綰遽奪其劍斬之。其徒因大譟，持白梃，<span class="jiazhu">校，戶敎翻。梃，徒鼎翻。</span>殺守門者十餘人，分遣其黨守諸門。思綰入府，開庫取鎧仗給之，友規等皆逃去。思綰遂據城，集城中少年，得四千餘人，繕城隍，葺樓堞，旬日間，戰守之具皆備。<span class="jiazhu">少，詩照翻。葺，七入翻。堞，達協翻。</span></p>
<p class="em2 strong" id="p7"><a class="gg-link" href="#p7" onclick="return changeColor(this);"></a>王景崇諷鳳翔吏民表景崇知軍府事，朝廷患之，甲戌，徙靜難節度使王守恩爲永興節度使，<span class="jiazhu">欲以制趙思綰。難，乃旦翻。</span>徙保義節度使趙暉爲鳳翔節度使，<span class="jiazhu">欲以制王景崇。</span>並同平章事。以景崇爲邠州留後，令便道之官。</p>
<p class="em2 strong" id="p8"><a class="gg-link" href="#p8" onclick="return changeColor(this);"></a>虢州伶人靖邊庭殺團練使田令方，驅掠州民，奔趙思綰。<span class="jiazhu">靖，姓也。優伶之名與姓通取一義，所以爲謔也。何氏<span class="shu-ming">姓苑</span>曰：靖姓，齊靖郭君之後。<span class="shu-ming">風俗通</span>曰：靖姓，單靖公之後也。</span>至潼關，<span class="jiazhu">虢州西北至潼關百有餘里。</span>潼關守將出擊之，其衆皆潰。</p>
<p class="em2 strong" id="p9"><a class="gg-link" href="#p9" onclick="return changeColor(this);"></a><span class="yinwen">5</span>初，契丹主北歸，至定州，<span class="jiazhu">契丹主德光北歸，死於殺胡林。此謂兀欲北歸至定州也。</span>以義武節度副使邪律忠爲節度使，徙故節度使孫方簡爲大同節度使。<span class="jiazhu">晉齊王開運三年，契丹主德光以孫方簡爲義武節度使。<span class="shu-ming">考異</span>曰：<span class="shu-ming">實錄</span>，<span class="yinhao">「方簡」</span>作<span class="yinhao">「方諫」</span>。按方簡避周諱，改名方諫；<span class="shu-ming">實錄</span>誤也。</span>方簡怨恚，且懼入朝爲契丹所留，遷延不受命，<span class="jiazhu">恚，於避翻。朝，直遙翻。</span>帥其黨三千人保狼山故寨，<span class="jiazhu">孫方簡兄弟保狼山，見二百八十五卷晉開運三年。帥，讀曰率；下同。</span>控守要害。契丹攻之，不克。未幾，遣使請降，<span class="jiazhu">幾，居豈翻。</span>帝復其舊官，以扞契丹。<span class="jiazhu">復以爲義武節度使。</span></p>
<p class="em2 strong" id="p10"><a class="gg-link" href="#p10" onclick="return changeColor(this);"></a>邪律忠聞鄴都旣平，<span class="jiazhu">去年十一月，杜重威降，鄴都平。事見上卷。</span>常懼華人爲變。詔以成德留後劉在明爲幽州道馬步都部署，使出兵經略定州。未行，忠與麻荅等焚掠定州，悉驅其人棄城北去。<span class="jiazhu">定州東至鎭州，止隔祁州耳。契丹聞鎭州將出兵，故棄城而去。</span>孫方簡自狼山帥其衆數百，還據定州，又奏以弟行友爲易州刺史，方遇爲泰州刺史。每契丹入寇，兄弟奔命，<span class="jiazhu">奔命者，奔走以救急也。</span>契丹頗畏之。於是晉末州縣陷契丹者，皆復爲漢有矣。</p>
<p class="em2 strong" id="p11"><a class="gg-link" href="#p11" onclick="return changeColor(this);"></a>丙子，以劉在明爲成德節度使。</p>
<p class="em2 strong" id="p12"><a class="gg-link" href="#p12" onclick="return changeColor(this);"></a>麻荅至其國，契丹主責以失守。麻荅不服，曰：<span class="yinhao">「因朝廷徵漢官致亂耳。」</span><span class="jiazhu">謂徵馮道等也。事見上卷上年。</span>契丹主鴆殺之。</p>
<p class="em2 strong" id="p13"><a class="gg-link" href="#p13" onclick="return changeColor(this);"></a><span class="yinwen">6</span>蘇逢吉等爲相，多遷補官吏；楊邠以爲虛費國用，所奏多抑之，逢吉等不悅。</p>
<p class="em2 strong" id="p14"><a class="gg-link" href="#p14" onclick="return changeColor(this);"></a>中書侍郎兼戶部尙書、同平章事李濤上疏言：<span class="yinhao">「今關西紛擾，外禦爲急。<span class="jiazhu">上，時掌翻。</span>二樞密皆佐命功臣，官雖貴而家未富，宜授以要害大鎭。<span class="jiazhu">李濤之疏，承蘇逢吉之意也。二樞密，謂楊邠、郭威。</span>樞機之務在陛下目前，易以裁決，<span class="jiazhu">易，以豉翻。</span>逢吉、禹珪自先帝時任事，皆可委也。」</span>楊邠、郭威聞之，見太后泣訴，稱：<span class="yinhao">「臣等從先帝起艱難中，今天子取人言，欲棄之於外。況關西方有事，<span class="jiazhu">謂岐、雍舉兵反。</span>臣等何忍自取安逸，不顧社稷。若臣等必不任職，乞留過山陵。」</span>太后怒，以讓帝，曰：<span class="yinhao">「國家勳舊之臣，柰何聽人言而逐之！」</span>帝曰：<span class="yinhao">「此宰相所言也。」</span>因詰責宰相。<span class="jiazhu">詰，去吉翻。</span>濤曰：<span class="yinhao">「此疏臣獨爲之，他人無預。」</span>丁丑，罷濤政事，勒歸私第。<span class="jiazhu">爲將相交惡張本。</span></p>
<p class="em2 strong" id="p15"><a class="gg-link" href="#p15" onclick="return changeColor(this);"></a><span class="yinwen">7</span>是日，邠、涇、同、華四鎭<span class="jiazhu">邠帥王守恩，涇帥史匡威，同帥張彥威，華帥扈從珂。華，戶化翻。</span>俱上言護國節度使兼中書令李守貞與永興、鳳翔同反。<span class="jiazhu">趙思綰據永興，王景崇據鳳翔。</span></p>
<p class="em2 strong" id="p16"><a class="gg-link" href="#p16" onclick="return changeColor(this);"></a>始，守貞聞杜重威死而懼，<span class="jiazhu">杜重威死見上卷是年正月。</span>陰有異志。自以晉世嘗爲上將，有戰功，<span class="jiazhu">李守貞破契丹於馬家口而克青州，又破契丹於陽城，其功不細。</span>素好施，得士卒心。<span class="jiazhu">好，呼到翻。施，式豉翻。</span>漢室新造，天子年少初立，<span class="jiazhu">少，詩照翻。</span>執政皆後進，有輕朝廷之志。乃招納亡命，養死士，治城塹，繕甲兵，晝夜不息。遣人間道齎蠟丸結契丹，屢爲邊吏所獲。<span class="jiazhu">治，直之翻。間，古莧翻。</span></p>
<p class="em2 strong" id="p17"><a class="gg-link" href="#p17" onclick="return changeColor(this);"></a>浚儀人趙修己，素善術數，<span class="jiazhu"><span class="shu-ming">舊唐書·地理志</span>：浚儀故縣，隋置，在今縣北三十里；唐武德四年，移縣於州北羅城內；貞觀元年，移於州西一里；後治郭下。</span>自守貞鎭滑州，署司戶參軍，累從移鎭，<span class="jiazhu">晉開運初，李守貞鎭義成，後徙鎭泰寧、天平、歸德，至是鎭護國爲亂。</span>爲守貞言：<span class="yinhao">「時命不可，勿妄動！」</span><span class="jiazhu">爲，于僞翻。</span>前後切諫非一，守貞不聽，乃稱疾歸鄕里。僧總倫，以術媚守貞，言其必爲天子，守貞信之。又嘗會將佐置酒，引弓指<span class="shu-ming">舐掌虎圖</span>曰：<span class="yinhao">「吾有非常之福，當中其舌。」</span>一發中之，<span class="jiazhu">舐，直氐翻。中，竹仲翻。</span>左右皆賀。守貞益自負。</p>
<p class="em2 strong" id="p18"><a class="gg-link" href="#p18" onclick="return changeColor(this);"></a>會趙思綰據長安，奉表獻御衣於守貞，守貞自謂天人協契，乃自稱秦王。遣其驍將平陸王繼勳<span class="jiaozhusup">〔章：十二行本「勳」下有「將兵」二字；乙十一行本同。〕</span>據潼關，<span class="jiazhu"><span class="shu-ming">舊唐書·地理志</span>：陝州平陸縣，隋之河北縣也。唐天寶三載，陝郡太守李齊物開三門，石下得戟，大刃有<span class="yinhao">「平陸」</span>篆字，因改爲平陸縣。<span class="shu-ming">九域志</span>：平陸縣在陝州北五里。</span>以思綰爲晉昌節度使。</p>
<p class="em2 strong" id="p19"><a class="gg-link" href="#p19" onclick="return changeColor(this);"></a>同州距河中最近，<span class="jiazhu">河中府西至同州六十里耳。</span>匡國節度使張彥威，<span class="jiazhu"><span class="shu-ming">考異</span>曰：<span class="shu-ming">周太祖實錄</span>作<span class="yinhao">「彥成」</span>，蓋避周祖諱；薛<span class="shu-ming">史</span>因之。今從<span class="shu-ming">廣本</span>。</span>常詗守貞所爲，<span class="jiazhu">詗，古永翻，又翾正翻。</span>奏請先爲之備，詔滑州馬軍都指揮使羅金山將部兵戍同州；故守貞起兵，同州不爲所倂。金山，雲州人也。</p>
<p class="em2 strong" id="p20"><a class="gg-link" href="#p20" onclick="return changeColor(this);"></a><span class="yinwen">8</span>定難節度使李彝殷發兵屯境上，奏稱：<span class="yinhao">「去三載前<span class="jiazhu">難，乃旦翻。去，已往也。</span>羌族㖡毋<span class="jiazhu"><span class="shu-ming">龍龕手鏡</span>：㖡，音夜。毋，讀如謨。</span>殺綏州刺史李仁裕叛去，請討之。」</span>慶州上言：<span class="yinhao">「請益兵爲備。」</span><span class="jiazhu">以備羌也。</span>詔以司天言，今歲不利先舉兵，諭止之。</p>
<p class="em2 strong" id="p21"><a class="gg-link" href="#p21" onclick="return changeColor(this);"></a><span class="yinwen">9</span>夏，四月，辛巳，陝州都監王玉奏克復潼關。<span class="jiazhu">監，古銜翻。</span></p>
<p class="em2 strong" id="p22"><a class="gg-link" href="#p22" onclick="return changeColor(this);"></a><span class="yinwen">10</span>帝與左右謀，以太后怒李濤離間，<span class="jiazhu">間，古莧翻。</span>欲更進用二樞密，以明非帝意。左右亦疾二蘇之專，欲奪其權，共勸之。<span class="jiazhu">二樞密，楊邠、郭威。二蘇，逢吉、禹珪。</span>壬午，制以樞密使楊邠爲中書侍郎兼吏部尙書、同平章事，樞密使如故；以副樞密使郭威爲樞密使；又加三司使王章同平章事。</p>
<p class="em2 strong" id="p23"><a class="gg-link" href="#p23" onclick="return changeColor(this);"></a>凡中書除官，諸司奏事，帝皆委邠斟酌。自是三相拱手，<span class="jiazhu">三相，竇貞固、蘇逢吉、蘇禹珪。</span>政事盡決於邠。事有未更邠所可否者，<span class="jiazhu">更，工衡翻，經也。</span>莫敢施行，遂成凝滯。三相每進擬用人，苟不出邠意，雖簿、尉亦不之與。邠素不喜書生，<span class="jiazhu">喜，許記翻。</span>常言：<span class="yinhao">「國家府廩實，甲兵強，乃爲急務。至於文章禮樂，何足介意！」</span>旣恨二蘇排己，<span class="jiazhu">以其使李濤上疏，請出二樞密爲外鎭也。</span>又以其除官太濫，爲衆所非，欲矯其弊，由是艱於除拜，士大夫往往有自漢興至亡不霑一命者；<span class="jiazhu">此所謂士大夫，指言內外在官之人。命，言漢朝之命。</span>凡門蔭及百司入仕者悉罷之。<span class="jiazhu">門蔭，謂任子也。百司入仕，所謂流外也。</span>雖由邠之愚蔽，時人亦咎二蘇之不公所致云。</p>
<p class="em2 strong" id="p24"><a class="gg-link" href="#p24" onclick="return changeColor(this);"></a><span class="yinwen">11</span>以鎭寧節度使郭從義充永興行營都部署，將侍衞兵討趙思綰。戊子，以保義節度使白文珂爲河中行營都部署，內客省使王峻爲都監。辛卯，削奪李守貞官爵，命文珂等會兵討之。乙未，以寧江節度使、侍衞步軍都指揮使尙洪遷爲西面行營都虞候。<span class="jiazhu">寧江軍夔州，時屬蜀境，尙洪遷遙領也。</span></p>
<p class="em2 strong" id="p25"><a class="gg-link" href="#p25" onclick="return changeColor(this);"></a><span class="yinwen">12</span>王景崇遷延不之邠州，閱集鳳翔丁壯，詐言討趙思綰，仍牒邠州會兵。<span class="jiazhu">王景崇欲幷岐、邠之兵以舉事。</span></p>
<p class="em2 strong" id="p26"><a class="gg-link" href="#p26" onclick="return changeColor(this);"></a><span class="yinwen">13</span>契丹主如遼陽，<span class="jiazhu">漢遼東郡有遼陽縣，大梁水與遼水會處也，契丹於此置遼陽府。歐<span class="shu-ming">史</span>：自黃龍府西北行一千三百里至遼陽府。按，遼陽府，契丹之東京，舊勃海地，距燕京二千五百一十里。</span>故晉主與太后、皇后皆謁見。<span class="jiazhu">見，賢遍翻。</span>有禪奴利者，契丹主之妻兄也，聞晉主有女未嫁，詣晉主求之；晉主辭以幼。後數日，契丹主使人馳取其女而去，以賜禪奴。</p>
<p class="em2 strong" id="p27"><a class="gg-link" href="#p27" onclick="return changeColor(this);"></a><span class="yinwen">14</span>王景崇遺蜀鳳州刺史徐彥書，求通互市。<span class="jiazhu">遺，唯季翻。</span>壬戌，蜀主使彥復書招之。</p>
<p class="em2 strong" id="p28"><a class="gg-link" href="#p28" onclick="return changeColor(this);"></a><span class="yinwen">15</span>契丹主留晉翰林學士徐台符於幽州，<span class="jiazhu">徐台符從契丹主北去見上卷上年。</span>台符逃歸。</p>
<p class="em2 strong" id="p29"><a class="gg-link" href="#p29" onclick="return changeColor(this);"></a><span class="yinwen">16</span>五月，乙亥，滑州言河決魚池。<span class="jiazhu">魚池，地名，河決之後，謂之魚池口。</span></p>
<p class="em2 strong" id="p30"><a class="gg-link" href="#p30" onclick="return changeColor(this);"></a><span class="yinwen">17</span>六月，戊寅朔，日有食之。</p>
<p class="em2 strong" id="p31"><a class="gg-link" href="#p31" onclick="return changeColor(this);"></a><span class="yinwen">18</span>辛巳，以奉國左廂都虞候劉詞充河中行營馬步都虞候。</p>
<p class="em2 strong" id="p32"><a class="gg-link" href="#p32" onclick="return changeColor(this);"></a><span class="yinwen">19</span>乙酉，王景崇遣使請降于蜀，亦受李守貞官爵。</p>
<p class="em2 strong" id="p33"><a class="gg-link" href="#p33" onclick="return changeColor(this);"></a><span class="yinwen">20</span>高從誨旣與漢絕，<span class="jiazhu">見上卷天福十二年。</span>北方商旅不至，境內貧乏，乃遣使上表謝罪，乞脩職貢；詔遣使慰撫之。</p>
<p class="em2 strong" id="p34"><a class="gg-link" href="#p34" onclick="return changeColor(this);"></a><span class="yinwen">21</span>西面行營都虞候尙洪遷攻長安，傷重而卒。<span class="jiazhu">卒，子恤翻。</span></p>
<p class="em2 strong" id="p35"><a class="gg-link" href="#p35" onclick="return changeColor(this);"></a><span class="yinwen">22</span>秋，七月以工部侍郎李穀充西南面行營都轉運使。<span class="jiazhu">爲李穀見親任於周朝張本。</span></p>
<p class="em2 strong" id="p36"><a class="gg-link" href="#p36" onclick="return changeColor(this);"></a><span class="yinwen">23</span>庚申，加樞密使郭威同平章事。</p>
<p class="em2 strong" id="p37"><a class="gg-link" href="#p37" onclick="return changeColor(this);"></a><span class="yinwen">24</span>蜀司空兼中書侍郎、同平章事張業，性豪侈，強市人田宅，<span class="jiazhu">以威力臨人，人畏其威力，不得已而就與爲市，是爲強市。</span>藏匿亡命於私第，置獄，繫負債者，或歷年至有瘐死者。<span class="jiazhu">蘇林曰：瘐，病也。囚徒病，律名爲瘐。如淳曰：<span class="shu-ming">律</span>：囚以飢寒死曰瘐。音勇主翻。</span>其子檢校左僕射繼昭，好擊劍，<span class="jiazhu">好，呼到翻。</span>嘗與僧歸信訪善劍者，右匡聖都指揮使孫漢韶與業有隙，密告業、繼昭謀反；翰林承旨李昊、奉聖控鶴馬步都指揮使安思謙復從而譖之。<span class="jiazhu">復，扶又翻。</span>甲子，業入朝，蜀主命壯士就都堂擊殺之，下詔暴其罪惡，籍沒其家。</p>
<p class="em2 strong" id="p38"><a class="gg-link" href="#p38" onclick="return changeColor(this);"></a>樞密使、保寧節度使兼侍中王處回，亦專權貪縱，<span class="jiazhu">王處回以節兼侍中，不在閬州。</span>賣官鬻獄，四方饋獻，皆先輸處回，次及內府，<span class="jiazhu">此所謂四方，止以蜀之境上言之。</span>家貲巨萬。子德鈞，亦驕橫。<span class="jiazhu">橫，戶孟翻。</span>張業旣死，蜀主不忍殺處回，聽歸私第；處回惶恐辭位，以爲武德節度使兼中書令。<span class="jiazhu">王處回亦不得至梓州。</span></p>
<p class="em2 strong" id="p39"><a class="gg-link" href="#p39" onclick="return changeColor(this);"></a>蜀主欲以普豐庫使高延昭、茶酒庫使王昭遠爲樞密使，<span class="jiazhu">普豐、茶酒二庫使，皆蜀所置。</span>以其名位素輕，乃授通奏使，知樞密院事。<span class="jiazhu">通奏使，亦蜀所置。</span>昭遠，成都人，幼以僧童從其師入府，蜀高祖愛其敏慧，令給事蜀主左右；至是，委以機務，府庫金帛，恣其取與，不復會計。<span class="jiazhu">復，扶又翻。會，古外翻。至于宋興，蜀主遂以用王昭遠亡國。</span></p>
<p class="em2 strong" id="p40"><a class="gg-link" href="#p40" onclick="return changeColor(this);"></a><span class="yinwen">25</span>戊辰，以郭從義爲永興節度使，白文珂兼知河中行府事。<span class="jiazhu">時郭從義討長安，就以永興節授之；白文珂討河中，因使之知行府事。</span></p>
<p class="em2 strong" id="p41"><a class="gg-link" href="#p41" onclick="return changeColor(this);"></a><span class="yinwen">26</span>蜀主以翰林承旨、尙書左丞李昊爲門下侍郎兼戶部尙書，翰林學士、兵部侍郎徐光溥爲中書侍郎兼禮部尙書，並同平章事。</p>
<p class="em2 strong" id="p42"><a class="gg-link" href="#p42" onclick="return changeColor(this);"></a><span class="yinwen">27</span>蜀安思謙謀盡去舊將，<span class="jiazhu">去，羌呂翻。</span>又譖衞聖都指揮使兼中書令趙廷隱謀反，欲代其位，夜，發兵圍其第。會山南西道節度使李廷珪入朝，極言廷隱無罪，乃得免。廷隱因稱疾，固請解軍職；甲戌，蜀主許之。<span class="jiazhu">史言蜀主以新間舊。</span></p>
<p class="em2 strong" id="p43"><a class="gg-link" href="#p43" onclick="return changeColor(this);"></a><span class="yinwen">28</span>鳳翔節度使趙暉至長安；乙亥，表王景崇反狀益明，請進兵擊之。</p>
<p class="em2 strong" id="p44"><a class="gg-link" href="#p44" onclick="return changeColor(this);"></a><span class="yinwen">29</span>初，高祖鎭河東，皇弟崇爲馬步都指揮使，與蕃漢都孔目官郭威爭權，有隙。及威執政，崇憂之。節度判官鄭珙，勸崇爲自全計，崇從之。珙，青州人也。<span class="jiazhu">珙，居竦翻。</span>八月，庚辰，崇表募兵四指揮，自是選募勇士，招納亡命，繕甲兵，實府庫，罷上供財賦，皆以備契丹爲名；朝廷詔令，多不稟承。<span class="jiazhu">於是之時，劉崇則爲跋扈；然郭威旣立，天下爲周，河東非素有備，殆不能守也。</span></p>
<p class="em2 strong" id="p45"><a class="gg-link" href="#p45" onclick="return changeColor(this);"></a><span class="yinwen">30</span>自河中、永興、鳳翔三鎭拒命以來，朝廷繼遣諸將討之。昭義節度使常思屯潼關，白文珂屯同州，趙暉屯咸陽。<span class="jiazhu">常思、白文珂不敢逼河中，趙暉不敢逼鳳翔。</span>惟郭從義、王峻置栅近長安，而二人相惡如水火，<span class="jiazhu">近，其靳翻。惡，如字，又烏路翻。</span>自春徂秋，皆相仗莫肯攻戰。帝患之，欲遣重臣臨督，壬午，以郭威爲西面軍前招慰安撫使，<span class="jiazhu"><span class="shu-ming">考異</span>曰：薛<span class="shu-ming">史·周太祖紀</span>：<span class="yinhao">「七月十三日，授同平章事，卽遣西征，以安慰招撫爲名。八月六日發，離京師。」</span>按<span class="shu-ming">漢隱帝</span>、<span class="shu-ming">周太祖實錄</span>，七月加平章事制詞無西征之言；至八月壬午，方受命出征。蓋薛<span class="shu-ming">史</span>之誤。</span>諸軍皆受威節度。</p>
<p class="em2 strong" id="p46"><a class="gg-link" href="#p46" onclick="return changeColor(this);"></a>威將行，問策於太師馮道。道曰：<span class="yinhao">「守貞自謂舊將，爲士卒所附，願公勿愛官物，以賜士卒，則奪其所恃矣。」</span>威從之。<span class="jiazhu">郭威以卒伍之雄，而問策於馮道之老腐者，觀其所以答與威所以從，則人之材識，不合乎道者則有之，若其量勢應物，未可妄議。</span>由是衆心始附於威。<span class="jiazhu">爲郭威得天下張本。</span></p>
<p class="em2 strong" id="p47"><a class="gg-link" href="#p47" onclick="return changeColor(this);"></a>詔白文珂趣河中，趙暉趣鳳翔。<span class="jiazhu">趣，七喻翻。</span></p>
<p class="em2 strong" id="p48"><a class="gg-link" href="#p48" onclick="return changeColor(this);"></a><span class="yinwen">31</span>甲申，蜀主以趙廷隱爲太傅，賜爵宋王，國有大事，就第問之。</p>
<p class="em2 strong" id="p49"><a class="gg-link" href="#p49" onclick="return changeColor(this);"></a><span class="yinwen">32</span>戊子，蜀改鳳翔曰岐陽軍，<span class="jiazhu">以鳳翔之地在岐山之陽也。</span>己丑，以王景崇爲岐陽節度使、同平章事。</p>
<p class="em2 strong" id="p50"><a class="gg-link" href="#p50" onclick="return changeColor(this);"></a><span class="yinwen">33</span>乙未，以錢弘俶爲東南兵馬都元帥、鎭海·鎭東節度使兼中書令、吳越國王。</p>
<p class="em2 strong" id="p51"><a class="gg-link" href="#p51" onclick="return changeColor(this);"></a><span class="yinwen">34</span>郭威與諸將議攻討，諸將欲先取長安、鳳翔。鎭國節度使扈從<span class="jiaozhusup">〔章：十二行本「從」作「彥」；乙十一行本同；下同。〕</span>珂曰：<span class="yinhao">「今三叛連衡，推守貞爲主，守貞亡，則兩鎭自破矣。若捨近而攻遠，萬一王、趙拒吾前，守貞掎吾後，<span class="jiazhu">掎，居蟻翻。</span>此危道也。」</span>威善之。於是威自陝州，白文珂及寧江節度使、侍衞步軍都指揮使劉詞自同州，常思自潼關，三道攻河中。<span class="jiazhu"><span class="shu-ming">九域志</span>：陝州北至河中二百三十七里。同州東至河中六十里。潼關渡河至河中一百餘里。陝，失冉翻。</span>威撫養士卒，與同苦樂，小有功輒賞之，微有傷常親視之；士無賢不肖，有所陳啓，皆溫辭色而受之；違忤不怒，小過不責。<span class="jiazhu">樂，音洛。忤，五故翻。</span>由是將卒咸歸心於威。</p>
<p class="em2 strong" id="p52"><a class="gg-link" href="#p52" onclick="return changeColor(this);"></a>始，李守貞以禁軍皆嘗在麾下，受其恩施，<span class="jiazhu">施，式豉翻；下好施同。</span>又士卒素驕，苦漢法之嚴，謂其至則叩城奉迎，可以坐而待之。<span class="jiazhu">李守貞習見鳳翔、太原之事，以楊思權期漢兵耳。</span>旣而士卒新受賜於郭威，皆忘守貞舊恩，己亥，至城下，揚旗伐鼓，踊躍詬譟；<span class="jiazhu">詬，古候翻，又許候翻。</span>守貞視之失色。</p>
<p class="em2 strong" id="p53"><a class="gg-link" href="#p53" onclick="return changeColor(this);"></a>白文珂克西關城，栅於河西，<span class="jiazhu">河中西關城在河西，所以護蒲津浮梁者也。</span>常思栅於城南，威栅於城西。<span class="jiazhu">常思、郭威，蓋近城立栅。</span>未幾，威以常思無將領才，先遣歸鎭。<span class="jiazhu">幾，居豈翻。將，卽亮翻；下同。遣常思歸潞州，史言郭威能審人之能否。</span></p>
<p class="em2 strong" id="p54"><a class="gg-link" href="#p54" onclick="return changeColor(this);"></a>諸將欲急攻城，威曰：<span class="yinhao">「守貞前朝宿將，健鬬好施，<span class="jiazhu">施，式豉翻。</span>屢立戰功。況城臨大河，樓堞完固，未易輕也。<span class="jiazhu">易，以豉翻。</span>且彼馮城而鬬，<span class="jiazhu">馮，讀曰憑。</span>吾仰而攻之，何異帥士卒投湯火乎！<span class="jiazhu">帥，讀曰率。</span>夫勇有盛衰，攻有緩急，時有可否，事有後先；不若且設長圍而守之，使飛走路絕。吾洗兵牧馬，坐食轉輸，<span class="jiazhu">輸，舂遇翻。</span>溫飽有餘。俟城中無食，公帑家財皆竭，<span class="jiazhu">帑，他朗翻。</span>然後進梯衝以逼之，飛羽檄以招之。彼之將士，脫身逃死，父子且不相保，況烏合之衆乎！思綰、景崇，但分兵縻之，不足慮也。」</span><span class="jiazhu">縻，忙皮翻，繫也。史言郭威方略，亦因周之史官潤色已成之文。</span>乃發諸州民夫二萬餘人，使白文珂等帥之，刳長壕，築連城，列隊伍而圍之。威又謂諸將曰：<span class="yinhao">「守貞曏畏高祖，不敢鴟張；<span class="jiazhu">曏，謂昔時也。鴟張，言如鴟之張翼，欲高舉遠飛也。</span>以我輩崛起太原，事功未著，有輕我心，故敢反耳。正宜靜以制之。」</span>乃偃旗臥鼓，但循河設火鋪，連延數十里，番步卒以守之。遣水軍檥舟於岸，寇有潛往來者，無不擒之。於是守貞如坐網中矣。<span class="jiazhu">鋪，普故翻。檥，魚倚翻。番步卒者，使步卒分番迭守。張敬達之圍晉陽，郭威之圍河中，皆欲以持久制之。然敬達以敗，郭威以勝者，晉陽有援而河中無援也。司馬仲達急攻孟達而緩攻公孫淵，亦以有援無援而爲緩急耳。</span></p>
<p class="em2 strong" id="p55"><a class="gg-link" href="#p55" onclick="return changeColor(this);"></a><span class="yinwen">35</span>蜀武德節度使兼中書令王處回請老，辛丑，以太子太傅致仕。</p>
<p class="em2 strong" id="p56"><a class="gg-link" href="#p56" onclick="return changeColor(this);"></a><span class="yinwen">36</span>南漢主<span class="jiazhu">中國旣國號曰漢，故嶺南之漢，書南漢以別之。</span>遣知制誥宣化鍾允章<span class="jiazhu">宣化，漢領方縣地，晉置晉興郡，隋廢郡，置宣化縣及晉興縣。唐以宣化爲邕州治所，晉興亦屬邕州。</span>求婚於楚，楚王希廣不許。南漢主怒，問允章：<span class="yinhao">「馬公復能經略南土乎？」</span><span class="jiazhu">復，扶又翻。</span>對曰：<span class="yinhao">「馬氏兄弟，方爭亡於不暇，安能害我！」</span>南漢主曰：<span class="yinhao">「然。希廣懦而吝嗇，其士卒忘戰日久，此乃吾進取之秋也。」</span><span class="jiazhu">爲南漢舉兵攻楚張本。</span></p>
<p class="em2 strong" id="p57"><a class="gg-link" href="#p57" onclick="return changeColor(this);"></a><span class="yinwen">37</span>武平節度使馬希萼請與楚王希廣各脩職貢，求朝廷別加官爵，<span class="jiazhu">欲使潭、朗如二國然。</span>希廣用天策府內都押牙歐弘練、進奏官張仲荀謀，厚賂執政，使拒其請。九月，壬子，賜希萼及楚王希廣詔書，諭以<span class="yinhao">「兄弟宜相輯睦，凡希萼所貢，當附希廣以聞。」</span>希萼不從。</p>
<p class="em2 strong" id="p58"><a class="gg-link" href="#p58" onclick="return changeColor(this);"></a><span class="yinwen">38</span>蜀兵援王景崇，軍于散關，趙暉遣都監李彥從襲擊，破之，<span class="jiazhu"><span class="shu-ming">考異</span>曰：<span class="shu-ming">實錄</span>，<span class="yinhao">「戊辰，樞密使郭諱上言：『都監李彥從將兵掩襲川賊，至大散關，殺賊三千餘，其餘棄甲而遁。』」</span><span class="shu-ming">漢隱帝實錄</span>，<span class="yinhao">「九月，李彥從敗蜀兵於散關。」</span>而<span class="shu-ming">蜀後主實錄</span>無之。<span class="shu-ming">蜀實錄</span>，<span class="yinhao">「十月，安思謙敗漢兵於時家竹林，遂焚蕩寶雞。十二月，又敗漢兵于玉女潭。」</span>而<span class="shu-ming">漢實錄</span>無之。蓋兩國各舉其勝而諱其敗耳。然<span class="shu-ming">漢實錄</span>言官軍不滿萬人，而蜀兵數倍，是二三萬人，非小役也，豈得全不書！殺三千人，非小敗也，豈十月遽能再舉！蓋九月止是蜀邊將小出兵，爲漢所敗，漢將因張大而奏之耳。又<span class="shu-ming">蜀實錄</span>，十月但云<span class="yinhao">「思謙退次鳳州」</span>，不云<span class="yinhao">「歸興元」</span>，十二月云<span class="yinhao">「思謙自興元進次鳳州」</span>，蓋十月脫略耳。</span>蜀兵遁去。</p>
<p class="em2 strong" id="p59"><a class="gg-link" href="#p59" onclick="return changeColor(this);"></a><span class="yinwen">39</span>蜀主以張業、王處回執政，事多壅蔽，己未，始置匭函，<span class="jiazhu">匭，居洧翻。</span>後改爲獻納函。</p>
<p class="em2 strong" id="p60"><a class="gg-link" href="#p60" onclick="return changeColor(this);"></a><span class="yinwen">40</span>王景崇盡殺侯益家屬七十餘人，<span class="jiazhu">怨侯益之毀己於朝也。</span>益子前天平行軍司馬仁矩先在外，得免。庚申，以仁矩爲隰州刺史。仁矩子延廣，尙在襁褓，乳母劉氏以己子易之，<span class="jiazhu">凡擇乳母，必取新生子者，許之攜子，故得以易。</span>抱延廣而逃，乞食至于大梁，歸于益家。</p>
<p class="em2 strong" id="p61"><a class="gg-link" href="#p61" onclick="return changeColor(this);"></a><span class="yinwen">41</span>李守貞屢出兵欲突長圍，皆敗而返；遣人齎蠟丸求救於唐、蜀、契丹，皆爲邏者所獲。<span class="jiazhu">邏，郎佐翻。</span>城中食且盡，殍死者日衆。<span class="jiazhu">殍，被表翻。</span>守貞憂形於色，召總倫詰之，<span class="jiazhu">總倫媚守貞見上三月。詰，去吉翻。</span>總倫曰：<span class="yinhao">「大王當爲天子，人不能奪。但此分野有災，<span class="jiazhu">分，扶問翻。</span>待磨滅將盡，只餘一人一騎，乃大王鵲起之時也。」</span><span class="jiazhu"><span class="shu-ming">莊子</span>曰：鵲上高城，乘危而巢於高枝之巔，城壞巢折，淩風而起。故君子之居世也，得時則義行，失時則鵲起。</span>守貞猶以爲然。</p>
<p class="em2 strong" id="p62"><a class="gg-link" href="#p62" onclick="return changeColor(this);"></a>冬，十月，王景崇遣其子德讓，趙思綰遣其子懷乂，見蜀主于成都。</p>
<p class="em2 strong" id="p63"><a class="gg-link" href="#p63" onclick="return changeColor(this);"></a>戊寅，景崇遣兵出西門，趙暉擊破之，遂取西關城。景崇退守大城；塹<span class="jiaozhusup">〔章：十二行本「塹」上有「暉」字；乙十一行本同；張校同，云無註本亦無。〕</span>而圍之，數挑戰，不出。<span class="jiazhu">數，所角翻。挑，徒了翻。</span>暉潛遣千餘人擐甲執兵，<span class="jiazhu">擐，音宦。</span>效蜀旗幟，循南山而下，<span class="jiazhu">幟，昌志翻。</span>令諸軍聲言：<span class="yinhao">「蜀兵至矣。」</span>景崇果遣兵數千出迎之，暉設伏掩擊，盡殪之。<span class="jiazhu">殪，壹計翻。</span>自是景崇不復敢出。<span class="jiazhu">復，扶又翻。</span></p>
<p class="em2 strong" id="p64"><a class="gg-link" href="#p64" onclick="return changeColor(this);"></a>蜀主遣山南西道節度使安思謙將兵救鳳翔，左僕射兼門下侍郎、同平章事毋昭裔上疏諫曰：<span class="yinhao">「臣竊見莊宗皇帝志貪西顧，前蜀主意欲北行，<span class="jiazhu">志貪西顧，言後唐莊宗利蜀之富而伐之也。前蜀主，謂王衍；意欲北行，言其銳意幸秦州也；事並見<span class="shu-ming">莊宗紀</span>。上，時掌翻。</span>凡在庭臣，皆貢諫疏，殊無聽納，有何所成！只此兩朝，可爲鑒誡。」</span>不聽，又遣雄武節度使韓保貞引兵出汧陽以分漢兵之勢。<span class="jiazhu">汧陽縣屬隴州。<span class="shu-ming">九域志</span>：在州東六十七里。汧，苦堅翻。</span></p>
<p class="em2 strong" id="p65"><a class="gg-link" href="#p65" onclick="return changeColor(this);"></a>王景崇遣前義成節度使酸棗李彥舜等逆蜀兵；<span class="jiazhu">酸棗，古縣，唐屬汴州。<span class="shu-ming">九域志</span>：在州東北九十里。</span>丙申，安思謙屯右界，<span class="jiazhu">右界，蓋寶雞西界，漢、蜀分疆處也。</span>漢兵屯寶雞。思謙遣眉州刺史申貴將兵二千趣模壁，<span class="jiazhu">趣，七喻翻。</span>設伏於竹林；丁酉旦，貴以兵數百壓寶雞而陳，<span class="jiazhu">陳，讀曰陣。</span>漢兵逐之，遇伏而敗，蜀兵逐北，破寶雞寨。蜀兵去，漢兵復入寶雞。<span class="jiazhu">復，扶又翻。</span>己亥，思謙進屯渭水，<span class="jiazhu">渭水過寶雞縣北。</span>漢益兵五千戍寶雞；思謙畏之，謂衆曰：<span class="yinhao">「糧少敵強，宜更爲後圖。」</span>辛丑，退屯鳳州，尋歸興元。<span class="jiazhu">興元，安思謙本鎭也。</span>貴，潞州人也。</p>
<p class="em2 strong" id="p66"><a class="gg-link" href="#p66" onclick="return changeColor(this);"></a><span class="yinwen">42</span>荊南節度使<span class="jiaozhusup">〔章：十二行本「使」下有「兼中書令」四字；乙十一行本同；張校同，云無註本亦無。〕</span>南平文獻王高從誨寢疾，以其子節度副使保融判內外兵馬事。癸卯，從誨卒；<span class="jiazhu">年五十八。</span>保融知留後。<span class="jiazhu">保融，從誨第三子；史不言其得立之因。</span></p>
<p class="em2 strong" id="p67"><a class="gg-link" href="#p67" onclick="return changeColor(this);"></a><span class="yinwen">43</span>彰武節度使高允權與定難節度使李彝殷有隙，<span class="jiazhu">延州北至夏州三百八十里。二鎭接境，違言易生。難，乃旦翻。</span>李守貞密求援於彝殷，發兵屯延、丹境上，聞官軍圍河中，乃退。甲辰，允權以狀聞，彝殷亦自訴，朝廷和解之。</p>
<p class="em2 strong" id="p68"><a class="gg-link" href="#p68" onclick="return changeColor(this);"></a><span class="yinwen">44</span>初，高祖入大梁，太師馮道、太子太傅李崧皆在眞定，<span class="jiazhu">事見上卷天福十三年。</span>高祖以道第賜蘇禹珪，崧第賜蘇逢吉。崧第中瘞藏之物及洛陽別業，<span class="jiazhu">瘞，於計翻。別置田園於他所，謂之別業，亦謂之莊。</span>逢吉盡有之。及崧歸朝，自以形迹孤危，<span class="jiazhu">石晉之時，漢高祖夙有憾於李崧；卽位後，崧始歸朝，故內懼。</span>事漢權臣，常惕惕謙謹，多稱疾杜門。而二弟嶼、㠖，<span class="jiazhu">嶼，以與翻。㠖，宜崎翻。</span>與逢吉子弟俱爲朝士，時乘酒出怨言，云<span class="yinhao">「奪我居第、家貲」</span>。逢吉由是惡之。未幾，<span class="jiazhu">惡，烏路翻。幾，居豈翻。</span>崧以兩京宅券獻於逢吉，逢吉愈不悅；翰林學士陶穀，先爲崧所引用，復從而譖之。<span class="jiazhu">復，扶又翻。</span></p>
<p class="em2 strong" id="p69"><a class="gg-link" href="#p69" onclick="return changeColor(this);"></a>漢法旣嚴，而侍衞都指揮使史弘肇尤殘忍，寵任孔目官解暉，<span class="jiazhu">解，戶買翻，姓也。鄭樵<span class="shu-ming">姓氏略</span>曰：自唐叔虞食邑於解，今解縣也。至春秋之時，晉有解狐、解揚。</span>凡入軍獄者，使之隨意鍛鍊，無不自誣。及三叛連兵，<span class="jiazhu">三叛，謂李守貞、王景崇、趙思綰。</span>羣情震動，民間或訛言相驚駭。弘肇掌部禁兵，巡邏京城，<span class="jiazhu">部者，部分之也。邏，郎佐翻。</span>得罪人，不問輕重，於法何如，皆專殺不請，或決口，<span class="jiaozhusup">〔章：十二行本「口」下有「斷舌」二字；乙十一行本同。〕</span>斮筋，折脛，無虛日；雖姦盜屛跡，而冤死者甚衆，莫敢辯訴。<span class="jiazhu">斷，音短。斮，側略翻。折，而設翻。脛，戶定翻。屛，卑郢翻，又卑正翻。</span></p>
<p class="em2 strong" id="p70"><a class="gg-link" href="#p70" onclick="return changeColor(this);"></a>李嶼僕夫葛延遇，爲嶼販鬻，多所欺匿，嶼抶之，<span class="jiazhu">抶，丑栗翻。</span>督其負甚急，延遇與蘇逢吉之僕李澄，謀上變告嶼謀反。<span class="jiazhu">孔子有言：治家者不敢失於臣妾，而況居昏暴之朝乎！上，時掌翻。</span>逢吉聞而誘致之，<span class="jiazhu">誘，音酉。</span>因召崧至第，收送侍衞獄。<span class="jiazhu">侍衞獄，卽侍衞司獄，所謂軍獄也。</span>嶼自誣云：<span class="yinhao">「與兄崧、弟㠖、甥王凝及家僮合二十人，謀因山陵發引，<span class="jiazhu">引，羊晉翻。</span>縱火焚京城作亂；又遣人以蠟書入河中城，結李守貞；又遣人召契丹兵。」</span>及具獄上，<span class="jiazhu">上，時掌翻。</span>逢吉取筆改<span class="yinhao">「二十」</span>爲<span class="yinhao">「五十」</span>字。十一月，甲寅，下詔誅崧兄弟、家屬及辭所連及者，皆陳尸於市，<span class="jiazhu">蘇逢吉取李崧之家貲，又從而夷其家；曾未期年，逢吉亦身死而家破。天道不遠，人猶冒貨而不顧，可哀也哉！</span>仍厚賞葛延遇等，時人無不冤之。自是士民家皆畏憚僕隸，往往爲所脅制。</p>
<p class="em2 strong" id="p71"><a class="gg-link" href="#p71" onclick="return changeColor(this);"></a>他日，祕書郎眞定李昉詣陶穀，<span class="jiazhu">昉，甫兩翻。</span>穀曰：<span class="yinhao">「君於李侍中近遠？」</span>昉曰：<span class="yinhao">「族叔父。」</span>穀曰：<span class="yinhao">「李氏之禍，穀有力焉。」</span>昉聞之，汗出。穀，邠州人也，本姓唐，避晉高祖諱改焉。<span class="jiazhu"><span class="shu-ming">姓譜</span>、<span class="shu-ming">姓苑</span>皆謂陶姓、唐姓並出陶唐氏之後；唐穀之改姓陶，據此也。</span></p>
<p class="em2 strong" id="p72"><a class="gg-link" href="#p72" onclick="return changeColor(this);"></a>史弘肇尤惡文士，<span class="jiazhu">惡，烏路翻。</span>常曰：<span class="yinhao">「此屬輕人難耐，每謂吾輩爲卒。」</span><span class="jiazhu">此事亦誠有之；但以此而例惡文士，則過矣。</span>弘肇領歸德節度使，委親吏楊乙收屬府公利，乙依勢驕橫，<span class="jiazhu">史弘肇領宋州節，而掌侍衞，留京師，使節度副使治府事，副使其屬也，故謂之屬府。公利，言公取所當得者。橫，戶孟翻。</span>合境畏之如弘肇；副使以下，望風展敬，乙皆下視之，月率錢萬緡以輸弘肇，士民不勝其苦。<span class="jiazhu">史言史弘肇所謂公利，其實皆虐民而取之。輸，舂遇翻。勝，音升。</span></p>
<p class="em2 strong" id="p73"><a class="gg-link" href="#p73" onclick="return changeColor(this);"></a><span class="yinwen">45</span>初，沈丘人舒元，<span class="jiazhu">沈丘，古寢丘也，唐神龍二年，改曰沈丘，屬潁州。<span class="shu-ming">九域志</span>：在州西一百一十里。沈，式荏翻。</span>嵩山道士楊訥，俱以遊客干李守貞；守貞爲漢所攻，遣元更姓朱，訥更姓李，名平，間道奉表求救於唐，<span class="jiazhu">朱元遂留爲南唐用。間，古莧翻。</span>唐諫議大夫查文徽、<span class="jiazhu">查，鉏加翻。</span>兵部侍郎魏岑請出兵應之。</p>
<p class="em2 strong" id="p74"><a class="gg-link" href="#p74" onclick="return changeColor(this);"></a>唐主命北面行營招討使李金全將兵救河中，以清淮節度使劉彥貞副之，<span class="jiazhu">唐置清淮軍於壽州。</span>文徽爲監軍使，岑爲沿淮巡檢使，軍于沂州之境。金全與諸將方會食，候騎白有漢兵數百在澗北，皆羸弱，<span class="jiazhu">羸，倫爲翻。</span>請掩之，金全令曰：<span class="yinhao">「敢言過澗者斬！」</span><span class="jiazhu">過，音戈。</span>及暮，伏兵四起，金鼓聞十餘里，<span class="jiazhu">聞，音問。</span>金全曰：<span class="yinhao">「曏可與之戰乎？」</span>時唐士卒厭兵，莫有鬬志，又河中道遠，勢不相及，丙寅，唐兵退保海州。<span class="jiazhu">是時沂州屬漢，海州屬唐。<span class="shu-ming">九域志</span>：沂州之界，東南至海州一百里。</span></p>
<p class="em2 strong" id="p75"><a class="gg-link" href="#p75" onclick="return changeColor(this);"></a>唐主遺帝書謝，請復通商旅，<span class="jiazhu">與中國絕和，故商旅不通。今遺書謝前過，請復通商旅。遺，唯季翻。復，扶又翻。</span>且請赦守貞，朝廷不報。</p>
<p class="em2 strong" id="p76"><a class="gg-link" href="#p76" onclick="return changeColor(this);"></a><span class="yinwen">46</span>壬申，葬睿文聖武昭肅孝皇帝于睿陵，<span class="jiazhu">睿陵在河南府告成縣。</span>廟號高祖。</p>
<p class="em2 strong" id="p77"><a class="gg-link" href="#p77" onclick="return changeColor(this);"></a><span class="yinwen">47</span>十二月，丁丑，以高保融爲荊南節度使、同平章事。</p>
<p class="em2 strong" id="p78"><a class="gg-link" href="#p78" onclick="return changeColor(this);"></a><span class="yinwen">48</span>辛巳，南漢主以內常侍吳懷恩爲開府儀同三司、西北面招討使，將兵擊楚，攻賀州，楚王希廣遣決勝指揮使徐知新等將兵五千救之。未至，南漢人已拔賀州，鑿大穽於城外，覆以竹箔，加土，<span class="jiazhu">以竹箔覆穽，而加土於竹箔之上。穽，才性翻。覆，敷又翻。箔，白各翻。</span>下施機軸，自塹中穿穴通穽中。知新等至，引兵攻城，南漢遣人自穴中發機，楚兵悉陷，南漢出兵從而擊之，楚兵死者以千數；知新等遁歸，希廣斬之。南漢兵復陷昭州。<span class="jiazhu">復，扶又翻。<span class="shu-ming">九域志</span>：賀州西至昭州三百餘里。</span></p>
<p class="em2 strong" id="p79"><a class="gg-link" href="#p79" onclick="return changeColor(this);"></a><span class="yinwen">49</span>王景崇累表告急於蜀，蜀主命安思謙再出兵救之。壬午，思謙自興元引兵屯鳳州，請先運糧四十萬斛，乃可出境，蜀主曰：<span class="yinhao">「觀思謙之意，安肯爲朕進取！」</span><span class="jiazhu">爲，于僞翻。</span>然亦發興州、興元米數萬斛以饋之。</p>
<p class="em2 strong" id="p80"><a class="gg-link" href="#p80" onclick="return changeColor(this);"></a>戊子，思謙進屯散關，遣馬步使高彥儔、眉州刺史申貴擊漢箭筈安都寨，破之。<span class="jiazhu">筈，音括。箭筈，嶺名，有箭筈關。</span>庚寅，思謙敗漢兵於玉女潭，<span class="jiazhu">敗，補邁翻。</span>漢兵退屯寶雞，思謙進屯模壁。<span class="jiazhu"><span class="yinhao">「模壁」</span>，一作<span class="yinhao">「摸壁」</span>。</span>韓保貞出新關，<span class="jiazhu">新關在隴州汧源縣西，唐大中六年，隴州防禦使薛逵徙築，謂之安戎關。汧、隴之人謂大震爲故關，安戎爲新關。<span class="shu-ming">九域志</span>：隴州沂源縣有新關鎭。</span>壬辰，軍于隴州神前，漢兵不出，保貞亦不敢進。</p>
<p class="em2 strong" id="p81"><a class="gg-link" href="#p81" onclick="return changeColor(this);"></a>趙暉告急於郭威，威自往赴之。時李守貞遣副使周光遜、裨將王繼勳、聶知遇守城西，<span class="jiazhu">聶，尼輒翻，姓也。<span class="shu-ming">姓苑</span>：楚大夫食采於聶，因以爲氏。</span>威戒白文珂、劉詞曰：<span class="yinhao">「賊苟不能突圍，終爲我禽；萬一得出，則吾不得復留於此。成敗之機，於是乎在。賊之驍銳，盡在城西，我去必來突圍，爾曹謹備之！」</span>威至華州，聞蜀兵食盡引去，<span class="jiazhu"><span class="shu-ming">考異</span>曰：<span class="shu-ming">十國紀年</span>：<span class="yinhao">「蜀廣政十二年正月甲寅，思謙以軍食匱竭，自模壁退次鳳州，上表待罪。」</span>蓋去年冬末已退軍，明年正月表始到成都耳。今從<span class="shu-ming">周太祖實錄</span>。</span>威乃還。<span class="jiazhu">還，從宣翻。</span>韓保貞聞安思謙去，亦退保弓川寨。<span class="jiazhu"><span class="shu-ming">九域志</span>：秦州東一百六十五里有弓門寨。</span></p>
<p class="em2 strong" id="p82"><a class="gg-link" href="#p82" onclick="return changeColor(this);"></a><span class="yinwen">50</span>蜀中書侍郎兼禮部尙書、同平章事徐光溥坐以豔辭挑前蜀安康長公主，<span class="jiazhu">挑，徒了翻。長，知兩翻。</span>丁酉，罷守本官。</p>
<h5><span class="section" id="title-4"><span data-head-description="" data-head-level="h3" data-head-title="隱皇帝上">隱皇帝上</span></span></h5>
<p class="" id="p83"><a class="gg-link" href="#p83" onclick="return changeColor(this);"></a><span class="jiazhu">諱承祐，高祖第二子也。</span></p>
<div class="yt" id="y949"><p class="strong" id="p84"><a class="gg-link" href="#p84" onclick="return changeColor(this);"></a><span class="section" id="title-5"><span data-head-description="隱皇帝上" data-head-level="h4" data-head-title="乾祐二年">乾祐二年</span></span><span class="biaozhusup" data-rel="">（己酉、九四九年）</span></p></div>
<p class="em2 strong" id="p85"><a class="gg-link" href="#p85" onclick="return changeColor(this);"></a><span class="yinwen">1</span>春，正月，乙巳朔，大赦。</p>
<p class="em2 strong" id="p86"><a class="gg-link" href="#p86" onclick="return changeColor(this);"></a><span class="yinwen">2</span>郭威將至河中，<span class="jiazhu">自華州還也。</span>白文珂出迎之。</p>
<p class="em2 strong" id="p87"><a class="gg-link" href="#p87" onclick="return changeColor(this);"></a>戊申夜，李守貞遣王繼勳等引精兵千餘人循河而南，襲漢栅，坎岸而登，遂入之，<span class="jiazhu">此漢兵栅於河西者也。王繼勳知漢兵據河之西以臨河東，守備必厚，故循河而南，坎岸而上以攻之。</span>縱火大譟，軍中狼狽不知所爲。劉詞神色自若，下令曰：<span class="yinhao">「小盜不足驚也。」</span>帥衆擊之。<span class="jiazhu">帥，讀曰率。</span>客省使閻晉卿曰：<span class="jiazhu">梁有客省使副，宋因之，掌四方進奉及四夷朝貢、牧伯朝覲、賜酒饌饔餼，宰相、近臣、禁軍將校、節級、諸州進奉使賜物、回詔之事。</span><span class="yinhao">「賊甲皆黃紙，爲火所照，易辨耳；<span class="jiazhu">易，以豉翻。</span>柰衆無鬬志何！」</span>裨將李韜曰：<span class="yinhao">「安有無事食君祿，有急不死鬬者邪！」</span>援矟先進，<span class="jiazhu">援，于元翻。矟，音槊。</span>衆從之。河中兵退走，死者七百人，繼勳重傷，僅以身免。己酉，郭威至，劉詞迎馬首請罪。威厚賞之，曰：<span class="yinhao">「吾所憂正在於此。微兄健鬬，<span class="jiazhu">微，無也。</span>幾爲虜嗤。<span class="jiazhu">用漢光武語，幾，居依翻。嗤，丑之翻。</span>然虜伎殫於此矣。」</span><span class="jiazhu">伎，渠綺翻。</span>晉卿，忻州人也。</p>
<p class="em2 strong" id="p88"><a class="gg-link" href="#p88" onclick="return changeColor(this);"></a>守貞之欲攻河西栅也，先遣人出酤酒於村墅，或貰與，不責其直，邏騎多醉，<span class="jiazhu">酤，音沽。墅，承與翻。貰，始制翻。邏，郎佐翻。</span>由是河中兵得潛行入寨，幾至不守。郭威乃下令：<span class="yinhao">「將士非犒宴，毋得私飲！」</span><span class="jiazhu">犒，苦到翻。</span>愛將李審，晨飲少酒，<span class="jiazhu">少酒，言所飲不多也。少，詩紹翻。</span>威怒曰：<span class="yinhao">「汝爲吾帳下，首違軍令，何以齊衆！」</span>立斬以徇。</p>
<p class="em2 strong" id="p89"><a class="gg-link" href="#p89" onclick="return changeColor(this);"></a><span class="yinwen">3</span>甲寅，蜀安思謙退屯鳳州，上表待罪，蜀主釋不問。<span class="jiazhu">軍行逗橈者必誅，釋而不問爲失刑。</span></p>
<p class="em2 strong" id="p90"><a class="gg-link" href="#p90" onclick="return changeColor(this);"></a><span class="yinwen">4</span>詔以靜州隸定難軍，<span class="jiazhu">唐置靜邊州都督於銀州界，以處党項降者。難，乃旦翻。</span>二月，辛未，李彝殷上表謝。彝殷以中原多故，有輕傲之志，每藩鎭有叛者，常陰助之，邀其重賂。朝廷知其事，亦以恩澤羈縻之。<span class="jiazhu">史言拓跋據銀、夏，漸以彊桀，遂成宋朝繼遷之叛。</span></p>
<p class="em2 strong" id="p91"><a class="gg-link" href="#p91" onclick="return changeColor(this);"></a><span class="yinwen">5</span>淮北羣盜多請命於唐，唐主遣神衞都虞候皇甫暉等將兵萬人出海、泗以招納之。<span class="jiazhu">皇甫暉，卽與趙在禮作亂以成後唐莊宗之禍者也；奔南唐見二百八十六卷高祖天福十二年。海、泗，二州名。</span>蒙城鎭將咸師朗等降於暉；<span class="jiazhu">蒙城，隋之山桑縣；唐天寶元年，更名蒙城，屬亳州。<span class="shu-ming">九域志</span>：在州南一百六十里。</span>徐州將成德欽敗唐兵於峒峿鎭，<span class="jiazhu">峒，達貢翻，又嵸董翻。峿，五乎翻。</span>俘斬六百級，暉等引歸。</p>
<p class="em2 strong" id="p92"><a class="gg-link" href="#p92" onclick="return changeColor(this);"></a><span class="yinwen">6</span>晉李太后詣契丹主，請依漢人城寨之側，給田以耕桑自贍，契丹主許之，幷晉主遷於建州；<span class="jiazhu">歐<span class="shu-ming">史</span>曰：自遼陽府東南行千二百里至建州。今按建州在遼陽之西北，其南則義州，其北則土河，土河之北則契丹之中京大定府。大定府南至燕京一千一百五十里，北至上京臨潢府七百里。<span class="shu-ming">金人疆域圖</span>：建州南至燕京一千二百四十五里。遼陽府治遼陽縣，至燕京二千二百一十里。薛<span class="shu-ming">史</span>曰：自遼陽行十數日，過儀州、霸州至建州。陳元靚曰：大元建州領建平、永霸二縣，屬大定府路。</span>未至，安太妃卒於路。遺令：<span class="yinhao">「必焚我骨，南向颺之，<span class="jiazhu">颺，余章翻。</span>庶幾魂魄歸達於漢。」</span><span class="jiazhu"><span class="shu-ming">白虎通</span>曰：魂者，沄也，沄沄行不休也。魄者，迫也，迫迫然著於人也。</span>旣至建州，得田五十餘頃，晉主令從者耕其中以給食。<span class="jiazhu">從，才用翻。</span>頃之，述律王遣騎取晉主寵姬趙氏、聶氏而去。述律王者，契丹主德光之子也。</p>
<p class="em2 strong" id="p93"><a class="gg-link" href="#p93" onclick="return changeColor(this);"></a><span class="yinwen">7</span>三月，己未，以歸德牙內指揮使史德珫領忠州刺史。<span class="jiazhu">珫，昌中翻。忠州時屬蜀。</span>德珫，弘肇之子也，頗讀書，常不樂父之所爲。<span class="jiazhu">樂，音洛。</span>有舉人呼譟于貢院門，蘇逢吉命執送侍衞司，欲其痛箠而黥之。<span class="jiazhu">呼，火故翻。箠，止橤翻。貢院門，禮部貢院門也。五季自梁以來，雖皆右武之時，而諸州取解、禮部試進士未嘗廢。唐明宗天成二年，敕：<span class="yinhao">「新及第進士有聞喜宴，今後逐年賜錢四百貫。」</span>其進士試詩、賦、文、策、帖經、對義。蓋朝廷猶重科舉之士，故史德珫雖將家子，亦愛護士流。</span>德珫言於父曰：<span class="yinhao">「書生無禮，自有臺府治之，非軍務也。此乃公卿欲彰大人之過耳。」</span><span class="jiazhu">謂蘇逢吉知史弘肇不喜書，假手以逞；若墮其術，自彰己過。治，直之翻。</span>弘肇大然之，卽破械遣之。</p>
<p class="em2 strong" id="p94"><a class="gg-link" href="#p94" onclick="return changeColor(this);"></a><span class="yinwen">8</span>楚將徐進敗蠻于風陽山，斬首五千級。<span class="jiazhu">敗，補邁翻。</span></p>
<p class="em2 strong" id="p95"><a class="gg-link" href="#p95" onclick="return changeColor(this);"></a><span class="yinwen">9</span>夏，四月，壬午，太白晝見；<span class="jiazhu">見，賢遍翻。</span>民有仰視之者，爲邏卒所執，<span class="jiazhu">邏，郎佐翻。</span>史弘肇腰斬之。</p>
<p class="em2 strong" id="p96"><a class="gg-link" href="#p96" onclick="return changeColor(this);"></a><span class="yinwen">10</span>河中城中食且盡，民餓死者什五六。癸卯，李守貞出兵五千餘人，齎梯橋，分五道以攻長圍之西北隅；郭威遣都監吳虔裕引兵橫擊之，河中兵敗走，殺傷太半，奪其攻具。五月，丙午，守貞復出兵，又敗之，<span class="jiazhu">復，扶又翻。</span>擒其將魏延朗、鄭賓。王子，周光遜、王繼勳、聶知遇帥其衆千餘人來降。<span class="jiazhu">周光遜、王繼勳，李守貞之驍將也。帥，讀曰率。</span>守貞將士降者相繼。威乘其離散，庚申，督諸軍百道攻之。<span class="jiazhu">此司馬文王取諸葛誕之故智。</span></p>
<p class="em2 strong" id="p97"><a class="gg-link" href="#p97" onclick="return changeColor(this);"></a><span class="yinwen">11</span>趙思綰好食人肝，嘗面剖而膾之，<span class="jiazhu">好，呼到翻。按<span class="shu-ming">禮記·內則</span>，聶而細切之者爲膾。盜跖膾人肝而餔之，<span class="shu-ming">莊子</span>寓言耳，豈知後世眞有趙思綰者乎！</span>膾盡，人猶未死。又好以酒吞人膽，謂人曰：<span class="yinhao">「吞此千枚，則膽無敵矣。」</span>及長安城中食盡，取婦女、幼稚爲軍糧，<span class="jiazhu">稚，直利翻。</span>日計數而給之，每犒軍，輒屠數百人，如羊豕法。思綰計窮，不知所出。郭從義使人誘之。</p>
<p class="em2 strong" id="p98"><a class="gg-link" href="#p98" onclick="return changeColor(this);"></a>初，思綰少時，<span class="jiazhu">犒，苦到翻。誘，音酉。少，詩照翻。</span>求爲左驍衞上將軍致仕李肅僕，肅不納，曰：<span class="yinhao">「是人目亂而語誕，<span class="jiazhu">誕，徒旱翻。大言謂之誕。</span>他日必爲叛臣。」</span>肅妻張氏，全義之女也，<span class="jiazhu">張全義鎭洛，著功外於梁、唐之間。</span>曰：<span class="yinhao">「君今拒之，後且爲患。」</span>乃厚以金帛遺之。<span class="jiazhu">遺，唯季翻。</span>及思綰據長安，肅閒居在城中，思綰數就見之，拜伏如故禮。<span class="jiazhu">天福十二年，趙在禮自長安朝契丹，其裨將留長安者作亂，李肅討誅之，是其威望必重。趙思綰又懷其疇昔之惠，故雖竊據，其見肅也猶如奴事主之禮。數，所角翻。</span>肅曰：<span class="yinhao">「是子亟來，且汙我。」</span>欲自殺。<span class="jiazhu">亟，去吏翻。污，烏故翻。</span>妻曰：<span class="yinhao">「曷若勸之歸國！」</span><span class="jiazhu">史言李肅之妻有智。</span>會思綰問自全之計，肅乃與判官程讓能說思綰曰：<span class="jiazhu">說，式芮翻。</span><span class="yinhao">「公本與國家無嫌，但懼罪耳。今國家三道用兵，俱未有功，<span class="jiazhu">三道用兵，謂郭威攻河中，趙暉攻鳳翔，郭從義攻思綰也。</span>若以此時翻然改圖，朝廷必喜，自可不失富貴。孰與坐而待斃乎！」</span>思綰從之，遣使詣闕請降。乙丑，以思綰爲華州留後，<span class="jiazhu">以爲鎭國軍留後。</span>都指揮使常彥卿爲虢州刺史，令便道之官。<span class="jiazhu">不使入朝，所以安其反側之心。</span></p>
<p class="em2 strong" id="p99"><a class="gg-link" href="#p99" onclick="return changeColor(this);"></a><span class="yinwen">12</span>吳越內牙都指揮使鈄滔，胡進思之黨也，<span class="jiazhu"><span class="shu-ming">考異</span>曰：<span class="shu-ming">吳越備史</span>、<span class="shu-ming">十國紀年</span>，滔姓皆<span class="yinhao">「金」</span>旁<span class="yinhao">「斗」</span>，按何氏<span class="shu-ming">姓苑</span>，<span class="shu-ming">元和姓纂</span>，皆無此姓。今據字書：鈄，音他口、徒口二切，皆云姓也。余按<span class="shu-ming">廣韻</span>云鈄姓出<span class="shu-ming">姓苑</span>也。</span>或告其謀叛，辭連丞相弘億。吳越王弘俶不欲窮治，貶滔于處州。<span class="jiazhu">治，直之翻。</span></p>
<p class="em2 strong" id="p100"><a class="gg-link" href="#p100" onclick="return changeColor(this);"></a><span class="yinwen">13</span>六月，癸酉朔，日有食之。</p>
<p class="em2 strong" id="p101"><a class="gg-link" href="#p101" onclick="return changeColor(this);"></a><span class="yinwen">14</span>秋，七月，甲辰，趙思綰釋甲出城受詔，郭從義以兵守其南門，復遣還城。<span class="jiazhu">復，扶又翻。還，從宣翻，又如字。</span>思綰求其牙兵及鎧仗，從義亦給之；思綰遷延，收斂財賄，三改行期。從義等疑之，密白郭威，請圖之，威許之。壬子，從義與都監、南院宣徽使王峻<span class="jiazhu">當作<span class="yinhao">「宣徽南院使」</span>。</span>按轡入城，處于府舍，<span class="jiazhu">處，昌呂翻。</span>召思綰酌別，因執之，幷常彥卿及其父兄部曲三百人，皆斬於市。</p>
<p class="em2 strong" id="p102"><a class="gg-link" href="#p102" onclick="return changeColor(this);"></a><span class="yinwen">15</span>甲寅，郭威攻河中，克其外郭。李守貞收餘衆，退保子城。諸將請急攻之，威曰：<span class="yinhao">「夫鳥窮則啄，況一軍乎！涸水取魚，安用急爲！」</span></p>
<p class="em2 strong" id="p103"><a class="gg-link" href="#p103" onclick="return changeColor(this);"></a>壬戌，李守貞與妻及子崇勳等自焚，威入城，獲其子崇玉等及所署丞<span class="jiaozhusup">〔章：十二行本「丞」作「宰」；乙十一行本同。〕</span>相靖𡷣、孫愿、樞密使劉芮、國師總倫等，送大梁，磔於市。<span class="jiazhu">靖，姓也；𡷣，其名。𡷣，同都翻，與嵞同。<span class="shu-ming">說文</span>，禹會諸侯于塗山之<span class="yinhao">「塗」</span>作<span class="yinhao">「嵞」</span>。磔，音竹格翻。</span>徵趙脩己爲翰林天文。<span class="jiazhu">以趙脩己數諫李守貞也。盛唐有天文博士、天文生，皆屬司天監，其待詔於翰林院者曰翰林天文。</span></p>
<p class="em2 strong" id="p104"><a class="gg-link" href="#p104" onclick="return changeColor(this);"></a>威閱守貞文書，得朝廷權臣及藩鎭與守貞交通書，詞意悖逆，欲奏之，<span class="jiazhu">悖，蒲妹翻，又蒲沒翻。</span>祕書郎榆次王溥諫曰：<span class="yinhao">「魑魅乘夜爭出，見日自消。<span class="jiazhu">魑，丑知翻。魅，明祕翻。魑魅，野鬼、山精之屬。</span>願一切焚之，以安反側。」</span>威從之。<span class="jiazhu">王溥之進用於周，由此言也。郭威西征，於外則得李穀、王溥，於內則得范質，此豈一時倔強武人之所能及哉！</span></p>
<p class="em2 strong" id="p105"><a class="gg-link" href="#p105" onclick="return changeColor(this);"></a><span class="yinwen">16</span>三叛旣平，<span class="jiazhu">是時鳳翔猶未平也，因帝驕縱而槪言之。</span>帝浸驕縱，與左右狎暱。<span class="jiazhu">暱，尼質翻。</span>飛龍使瑕丘後匡贊、<span class="jiazhu">後，讀如字，姓也。鄭樵<span class="shu-ming">氏族略</span>云：後姓望出東海，開封有此姓。</span>茶酒使太原郭允明以諂媚得幸，帝好與之爲廋辭、醜語，<span class="jiazhu">廋辭，隱語也。好，呼到翻。廋，所鳩翻。</span>太后屢戒之，帝不以爲意。癸亥，太常卿張昭上言：<span class="yinhao">「宜親近儒臣，講習經訓。」</span>不聽。<span class="jiazhu">近，其靳翻。</span>昭，卽昭遠，避高祖諱改之。</p>
<p class="em2 strong" id="p106"><a class="gg-link" href="#p106" onclick="return changeColor(this);"></a><span class="yinwen">17</span>戊辰，加永興節度使郭從義同平章事，徙鎭國節度使扈從珂爲護國節度使，以河中行營馬步都虞候劉詞爲鎭國節度使。</p>
<p class="em2 strong" id="p107"><a class="gg-link" href="#p107" onclick="return changeColor(this);"></a><span class="yinwen">18</span>唐主復進用魏岑；<span class="jiazhu">魏岑以罪黜見二百八十六卷高祖天福十二年，唐主之保大五年也。</span>吏部郎中會稽鍾謨、尙書員外郎李德明始以辯慧得幸，參預國政；<span class="jiazhu">會，古外翻。</span>二人皆恃恩輕躁，雖不與岑爲黨，而國人皆惡之。戶部員外郎范沖敏，性狷介，<span class="jiazhu">惡，烏路䢉。狷，吉掾翻。</span>乃敎天威都虞候王建封上書，歷詆用事者，請進用正人；唐主謂建封武臣典兵，不當干預國政，大怒，流建封於池州，未至，殺之，沖敏棄市。</p>
<p class="em2 strong" id="p108"><a class="gg-link" href="#p108" onclick="return changeColor(this);"></a>唐主聞河中破，以朱元爲駕部員外郎，待詔文理院李平爲尙書員外郎。<span class="jiazhu">李守貞遣朱元、李平至唐見去年十一月。文理院，南唐所置。尙書員外郎無曹局，蓋於二十四司郎員外置也。</span></p>
<p class="em2 strong" id="p109"><a class="gg-link" href="#p109" onclick="return changeColor(this);"></a><span class="yinwen">19</span>吳越王弘俶以丞相弘億判明州。<span class="jiazhu">以鈄滔事出弘億。</span></p>
<p class="em2 strong" id="p110"><a class="gg-link" href="#p110" onclick="return changeColor(this);"></a><span class="yinwen">20</span>西京留守、同平章事王守恩，性貪鄙，專事聚斂。<span class="jiazhu">斂，力贍翻。</span>喪車非輸錢不得出城下，下至抒廁、行乞之人，不免課率，<span class="jiazhu">抒，敍呂翻。抒廁，取人家虎子，寫去穢惡，渫水洗之者也。</span>或縱麾下令盜人財。有富室娶婦，守恩與俳優數人往爲賓客，得銀數鋌而返。<span class="jiazhu"><span class="yinhao">「賓」</span>，一作<span class="yinhao">「賀」</span>。鋌，徒鼎翻。</span></p>
<p class="em2 strong" id="p111"><a class="gg-link" href="#p111" onclick="return changeColor(this);"></a>八月，甲申，郭威自河中還，過洛陽；守恩自恃位兼將相，<span class="jiazhu">留守、節度使、同平章事，所謂位兼將相也。</span>肩輿出迎。威怒，以爲慢己，辭以浴，不見，卽以頭子命保義節度使、同平章事白文珂代守恩爲留守，<span class="jiazhu">沈括曰：後唐莊宗復樞密使，郭崇韜、安重誨相繼爲之，始分領政事。不關由中書直行下者謂之宣，如中書之敕；小事則發頭子，擬堂帖也。</span>文珂不敢違。守恩猶坐客次，<span class="jiazhu">客次，猶今言客位也。坐於客次以俟見。</span>吏白：<span class="yinhao">「新留守已視事於府矣。」</span>守恩大驚，狼狽而歸，見家屬數百已逐出府，在通衢矣。朝廷不之問，以文珂兼侍中，充西京留守。</p>
<p class="margin2" id="p112"><a class="gg-link" href="#p112" onclick="return changeColor(this);"></a>歐陽修論曰：自古亂亡之國，必先壞其法制<span class="jiazhu">壞，音怪。</span>而後亂從之，此勢之然也，五代之際是已。文珂、守恩皆漢大臣，而周太祖以一樞密使頭子而易置之，如更戍卒。<span class="jiazhu">更，工衡翻。</span>是時太祖未有無君之志，而所爲如此者，蓋習爲常事，故文珂不敢違，守恩不敢拒。太祖旣處之不疑，<span class="jiazhu">處，昌呂翻。</span>而漢廷君臣亦置而不問，豈非綱紀壞亂之極而至於此歟！<span class="jiazhu">余按唐閔帝之初，朱弘昭、馮贇以樞密院宣易置諸鎭，以致潞王之亂，雖成敗不同，而樞密權重則有自來矣。</span>是以善爲天下慮者，不敢忽於微而常杜其漸也，可不戒哉！</p>
<p class="em2 strong" id="p113"><a class="gg-link" href="#p113" onclick="return changeColor(this);"></a><span class="yinwen">21</span>守恩至大梁，恐獲罪，廣爲貢獻，重賂權貴。朝廷亦以守恩首舉潞州歸漢，<span class="jiazhu">事見二百八十六卷天福十二年。</span>故宥之，但誅其用事者數人而已。</p>
<p class="em2 strong" id="p114"><a class="gg-link" href="#p114" onclick="return changeColor(this);"></a><span class="yinwen">22</span>馬希萼悉調朗州丁壯爲鄕兵，<span class="jiazhu">調，徒釣翻。</span>造號靜江軍，<span class="jiazhu">造號，言創立軍號也。</span>作戰艦七百艘，<span class="jiazhu">艦，戶黯翻。艘，蘇遭翻。</span>將攻潭州，其妻苑氏諫曰：<span class="jiazhu"><span class="shu-ming">姓苑</span>：商武丁子子文受封於苑，因以爲氏。<span class="shu-ming">左傳</span>，齊有大夫苑何忌。趙明誠<span class="shu-ming">金石錄</span>有<span class="shu-ming">漢荊州從事苑鎭碑</span>，曰：其先出苑柏何，爲晉樂正，世掌朝禮之制。又有苑子園，實能掌陰陽之理。按<span class="shu-ming">姓氏志</span>，皆云苑氏出苑何忌之後。今此碑所謂苑柏何與子園，<span class="shu-ming">左傳</span>、<span class="shu-ming">國語</span>皆無其人，故錄之以傳知者。</span><span class="yinhao">「兄弟相攻，勝負皆爲人笑。」</span>不聽，引兵趣長沙。<span class="jiazhu">趣，七喻翻。</span></p>
<p class="em2 strong" id="p115"><a class="gg-link" href="#p115" onclick="return changeColor(this);"></a>馬希廣聞之曰：<span class="yinhao">「朗州，吾兄也，不可與爭，當以國讓之而已。」</span>劉彥瑫、李弘皋固爭以爲不可，乃以岳州刺史王贇爲都部署戰棹指揮使，以彥瑫監其軍。己丑，大破希萼於僕射洲，獲其戰艦三百艘。贇追希萼，將及之，希廣遣使召之曰：<span class="yinhao">「勿傷吾兄！」</span>贇引兵還。贇，環之子也。<span class="jiazhu">還，從宣翻，又如字。王環，馬氏之良將也。</span></p>
<p class="em2 strong" id="p116"><a class="gg-link" href="#p116" onclick="return changeColor(this);"></a>希萼自赤沙湖乘輕舟遁歸，<span class="jiazhu">赤沙湖在洞庭湖西，與洞庭湖通。<span class="shu-ming">水經註</span>云：澧水與赤沙湖水會，湖水北通江而南注澧。</span>苑氏泣曰：<span class="yinhao">「禍將至矣，余不忍見也。」</span>赴井而死。</p>
<p class="em2 strong" id="p117"><a class="gg-link" href="#p117" onclick="return changeColor(this);"></a><span class="yinwen">23</span>戊戌，郭威至大梁，入見，帝勞之，<span class="jiazhu">見，賢遍翻。勞，力到翻。</span>賜金帛、衣服、玉帶、鞍馬，辭曰：<span class="yinhao">「臣受命期年，<span class="jiazhu">去年七月，命郭威西征，至是踰一期矣。期，讀曰朞。</span>僅克一城，何功之有！且臣將兵在外，凡鎭安京師、供億所須、使兵食不乏，皆諸大臣居中者之力也，臣安敢獨膺此賜！請徧賞之。」</span>又議加<span class="jiaozhusup">〔章：十二行本「加」下有「領」字；乙十一行本同；孔本同；張校同；退齋校同。〕</span>方鎭，辭曰：<span class="yinhao">「楊邠位在臣上，未有茅土；<span class="jiazhu">時楊邠爲樞密使，位在郭威上，未嘗領節鎭。</span>且帷幄之臣，不可以弘肇爲比。」</span><span class="jiazhu">郭威自言職居近密，乃帷幄之臣，史弘肇掌侍衞兵，所以領節，不可以爲比。</span>九月，壬寅，徧賜宰相、樞密、宣徽、三司、侍衞使九人，與威如一。<span class="jiazhu">時宰相三人，竇貞固、蘇逢吉、蘇禹珪；樞密使，楊邠；宣徽使，王峻、吳虔裕；三司使，王章；侍衞使，史弘肇；凡八人。餘一人則未之知也，或者併郭威爲九人歟？</span>帝欲特賞威，辭曰：<span class="yinhao">「運籌建畫，出於廟堂；發兵饋糧，資於藩鎭；暴露戰鬬，在於將士；而功獨歸臣，臣何以堪之！」</span></p>
<p class="em2 strong" id="p118"><a class="gg-link" href="#p118" onclick="return changeColor(this);"></a>乙巳，加威兼侍中，史弘肇兼中書令。辛亥，加竇貞固司徒，蘇逢吉司空，蘇禹珪左僕射，楊邠右僕射。諸大臣議，以朝廷執政溥加恩，恐藩鎭觖望。<span class="jiazhu">觖，窺瑞翻，又古穴翻，怨望也。</span>乙卯，加天雄節度使高行周守太師，山南東道節度使安審琦守太傅，泰寧節度使符彥卿守太保，河東節度使劉崇兼中書令；己未，加忠武節度使劉信、天平節度使慕容彥超、平盧節度使劉銖並兼侍中；辛酉，加朔方節度使馮暉、定難節度使李彝殷<span class="jiazhu">難，乃旦翻。</span>兼中書令；冬，十月，壬申，加義武節度使孫方簡、武寧節度使劉贇同平章事；壬午，加吳越王弘俶尙書令，楚王希廣太尉；丙戌，加荊南節度使高保融兼侍中。議者以爲：<span class="yinhao">「郭威不專有其功，推以分人，<span class="jiazhu">推，吐雷翻，又如字。</span>信爲美矣；而國家爵位，以一人立功而覃及天下，<span class="jiazhu">覃，徒含翻，希也，廣也。</span>不亦濫乎！」</span></p>
<p class="em2 strong" id="p119"><a class="gg-link" href="#p119" onclick="return changeColor(this);"></a><span class="yinwen">24</span>吳越王弘俶募民能墾荒田者，勿收其稅，由是境內無棄田。或請糾民遺丁以增賦，<span class="jiazhu">遺丁，謂民年已成丁而戶籍遺漏，未嘗當賦役者。</span>仍自掌其事；弘俶杖之國門。國人皆悅。</p>
<p class="em2 strong" id="p120"><a class="gg-link" href="#p120" onclick="return changeColor(this);"></a><span class="yinwen">25</span>楚靜江節度使馬希瞻以兄希萼、希廣交爭，屢遣使諫止，不從；知終覆族，疽發于背，丁亥，卒。</p>
<p class="em2 strong" id="p121"><a class="gg-link" href="#p121" onclick="return changeColor(this);"></a><span class="yinwen">26</span>契丹寇河北，所過殺掠；節度使、刺史各嬰城自守。遊騎至貝州及鄴都之北境，<span class="jiazhu">按<span class="shu-ming">九域志</span>：貝州之南三十里，卽鄴都北界。</span>帝憂之。己丑，遣樞密使郭威督諸將禦之，以宣徽使王峻監其軍。<span class="jiazhu">爲王峻佐郭威舉兵向闕張本。</span></p>
<p class="em2 strong" id="p122"><a class="gg-link" href="#p122" onclick="return changeColor(this);"></a>十一月，契丹聞漢兵渡河，乃引去。辛亥，郭威軍至鄴都，令王峻分軍趣鎭、定。<span class="jiazhu">趣，七喻翻。</span>戊午，威至邢州。</p>
<p class="em2 strong" id="p123"><a class="gg-link" href="#p123" onclick="return changeColor(this);"></a><span class="yinwen">27</span>唐兵渡淮，攻正陽。<span class="jiazhu"><span class="shu-ming">九域志</span>：潁州潁上縣有正陽鎭，臨淮津。</span>十二月，潁州將白福進擊，敗之。<span class="jiazhu">敗，補邁翻。</span></p>
<p class="em2 strong" id="p124"><a class="gg-link" href="#p124" onclick="return changeColor(this);"></a><span class="yinwen">28</span>楊邠爲政苛細。初，邢州人周璨爲諸衞將軍，罷秩無依，從王景崇西征，景崇叛，遂爲之謀主；邠奏：<span class="yinhao">「諸前資官，喜搖動藩臣，<span class="jiazhu">前資官，謂官資皆前朝所授者也。喜，許記翻。</span>宜悉遣詣京師。」</span>旣而四方雲集，日遮宰相馬求官；辛卯，邠復奏：<span class="yinhao">「前資官宜分居兩京，以俟有闕而補之。」</span>漂泊失所者甚衆；<span class="jiazhu">復，扶又翻。</span>邠又奏：<span class="yinhao">「行道往來者，皆給過所。」</span><span class="jiazhu">盛唐之制，天下關二十六，度關者從司門郎中給過所，猶漢時度關用傳也。宋白曰：古書之帛爲繻，刻木爲契，二物通謂過所也。</span>旣而官司塡咽，民情大擾，乃止。</p>
<p class="em2 strong" id="p125"><a class="gg-link" href="#p125" onclick="return changeColor(this);"></a><span class="yinwen">29</span>趙暉急攻鳳翔，周璨謂王景崇曰：<span class="yinhao">「公曏與蒲、雍相表裏；<span class="jiazhu">蒲，謂李守貞。雍，謂趙思綰。雍，於用翻。</span>今二鎭已平，蜀兒不足恃，<span class="jiazhu">王景崇求援於蜀，而蜀兵不至，故言不足恃。</span>不如降也。」</span>景崇曰：<span class="yinhao">「善，吾更思之。」</span></p>
<p class="em2 strong" id="p126"><a class="gg-link" href="#p126" onclick="return changeColor(this);"></a>後數日，外攻轉急。景崇謂其黨曰：<span class="yinhao">「事窮矣，吾欲爲急計。」</span>乃謂其將公孫輦、張思練曰：<span class="yinhao">「趙暉精兵，多在城北，來日五鼓前，爾二人燒城東門詐降，勿令寇入，吾與周璨以牙兵出北門突暉軍，縱無成而死，猶勝束手。」</span>皆曰：<span class="yinhao">「善。」</span></p>
<p class="em2 strong" id="p127"><a class="gg-link" href="#p127" onclick="return changeColor(this);"></a>癸巳，未明，輦、思練燒東門請降，府牙火亦發；二將遣人詗之，<span class="jiazhu">詗，古永翻，又翾正翻。</span>景崇已與家人自焚矣。璨亦降。</p>
<p class="em2 strong" id="p128"><a class="gg-link" href="#p128" onclick="return changeColor(this);"></a><span class="yinwen">30</span>丁酉，密州刺史王萬敢擊唐海州荻水鎭，殘之。<span class="jiazhu"><span class="shu-ming">金人疆域圖</span>：荻水鎭在海州贛榆縣。</span></p>
<p class="em2 strong" id="p129"><a class="gg-link" href="#p129" onclick="return changeColor(this);"></a><span class="yinwen">31</span>是月，南漢主如英州。<span class="jiazhu">南漢以唐廣州湞陽縣之地置英州。<span class="shu-ming">九域志</span>：廣州北至英州四百二十里。</span></p>
<p class="em2 strong" id="p130"><a class="gg-link" href="#p130" onclick="return changeColor(this);"></a><span class="yinwen">32</span>是歲，唐泉州刺史留從效兄南州副使從願，酖刺史董思安而代之；<span class="jiazhu">晉齊王開運二年，唐改漳州爲南州，以董思安爲刺史，唐之保大三年也，事見二百八十四卷。</span>唐主不能制，置清源軍於泉州，以從效爲節度使。</p>
</div></body></html>